

**UPRAVNI ODJEL ZA GOSPODARSTVO, TURIZAM,**

**INFRASTRUKTURU I EU FONDOVE**

**KLASA: 112-03/18-01/106**

**URBROJ: 2198/1-18/1-18-4**

**Zadar, 28. prosinca 2018. godine**

Na temelju članka 19. stavka 1., a u svezi s člankom 29. stavkom 3. Zakona o službenicima i namještenicima u lokalnoj i područnoj (regionalnoj) samoupravi («Narodne novine» broj 86/08, 61/11, 4/18 – u daljnjem tekstu: Zakon), pročelnik Upravnog odjela za gospodarstvo, turizam, infrastrukturu i EU fondove, objavljuje

**UPUTE I OBAVIJESTI KANDIDATIMA**

**koji podnose prijave na oglas za prijam u službu**

**VIŠEG STRUČNOG SURADNIKA ZA FONDOVE EUROPSKE UNIJE**

Oglas za prijam u službu višeg stručnog suradnika za fondove Europske unije, 1 izvršitelj, u Upravni odjel za gospodarstvo, turizam, infrastrukturu i EU fondove, radno mjesto broj 115. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ 1/18 – u daljnjem tekstu: Pravilnik), radi potrebe rada na aktivnostima vezanim uz upravljanje projektom „Kulturna ruta putevima liburnskog, rimskog i hrvatskog nasljeđa Zadarske županije“ koji se financira iz fondova, programa Europske unije, na određeno vrijeme za vrijeme trajanja projekta do 31. prosinca 2019. godine, uz obvezni probni rad u trajanju od 2 mjeseca, objavljen je putem Hrvatskog zavoda za zapošljavanje, Područnog ureda u Zadru, dana 28. prosinca 2018. godine.

Od dana objave oglasa kod nadležne službe za zapošljavanje počinje teći rok od 8 dana za podnošenje prijava na oglas. Slijedom navedenog, posljednji dan za podnošenje prijava na oglas je 5. siječnja 2019. godine. Budući rok za podnošenje prijava na oglas završava u dan kad Zadarska županija ne radi, posljednji dan za podnošenje prijava na oglas je prvi slijedeći radni dan, odnosno 7. siječnja 2019. godine Prijava je podnesena u roku ako je prije isteka roka zaprimljena u pisarnici Zadarske županije, Božidara Petranovića 8, 23000 Zadar, a ako je prijava upućena poštom preporučeno ili predana ovlaštenom pružatelju poštanskih usluga kao preporučena pošiljka, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.

**I. Opis poslova radnog mjesta višeg stručnog suradnika za fondove Europske unije u Upravnom odjelu za gospodarstvo, turizam, infrastrukturu i EU fondove, prema Pravilniku:**

- priprema i provedba projekata financiranih sredstvima prekograničnih, transnacionalnih i međuregionalnih programa;

- kontinuirano praćenje mogućnosti sudjelovanja korisnika s područja Zadarske županije u projektima koji se mogu natjecati za sredstva Europske unije;

- pružanje informacija, savjeta i odgovora na pitanja o EU-u, osobito o pravima građana EU-a, prioritetima, zakonodavstvu, politikama i programima EU-a te o mogućnostima financiranja u EU svim dionicima te žiteljima Zadarske županije;

- pružanje stručne pomoći kroz seminare, radionice, edukaciju te individualne konzultacije građanima u cilju njihove veće informiranosti te poticanje aktivnog građanstva promovirajući aktivnosti „sve na jednom mjestu“;

- ostali poslovi i zadaci iz djelokruga rada Odjela po nalogu pročelnika.

**II. Podaci o plaći:**

Temeljem članka 8. Zakona o plaćama službenika i namještenika u lokalnoj i područnoj (regionalnoj) samoupravi („Narodne novine“ broj 28/10) plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik odnosno namještenik raspoređen i osnovice za obračun plaće, uvećan za 0,5 za svaku navršenu godinu radnog staža.

Koeficijent složenosti poslova radnog mjesta viši stručni suradnik je 1,99, utvrđen temeljem točke II. Odluke o koeficijentima za obračun plaća službenika i namještenika Zadarske županije utvrđenog pod rednim brojem 1., za radna mjesta 6. klasifikacijskog ranga („Službeni glasnik Zadarske županije“ broj 18/10, 14/13, 16/17).

Osnovica za izračun plaće utvrđena je Odlukom o visini osnovice za obračun plaća službenika i namještenika Zadarske županije („Službeni glasnik Zadarske županije“ broj 04/11, 14/13).

**III. Način obavljanja prethodne provjere znanja i sposobnosti kandidata:**

Prethodna provjera znanja i sposobnosti kandidata temelji se na članku 22. Zakona, a provodi je tročlano Povjerenstvo za provedbu oglasa imenovano od strane pročelnika Upravnog odjela za gospodarstvo, turizam, infrastrukturu i EU fondove.

Pravo pristupa na prethodnu provjeru znanja i sposobnosti imat će kandidati koji dostave pravovremene i potpune prijave te koji udovoljavaju propisanim i objavljenim uvjetima oglasa, a poziv će biti objavljen na mrežnoj stranici Zadarske županije [www.zadarska-zupanija.hr](http://www.zadarska-zupanija.hr), te na oglasnoj ploči Doma Županije, Božidara Petranovića 8, Zadar, najmanje pet dana prije održavanja provjere.

Podnositelji nepravodobnih i nepotpunih prijava kao i podnositelji koji ne udovoljavaju propisanim i objavljenim uvjetima oglasa neće se smatrati kandidatima, te će im biti upućena odgovarajuća pisana obavijest.

Pravni izvori za pripremanje kandidata za prethodnu provjeru znanja za višeg stručnog suradnika za fondove Europske unije, radno mjesto broj 115. iz Pravilnika, u Upravnom odjelu za gospodarstvo, turizam, infrastrukturu i EU fondove, su sljedeći:

1. Zakon o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014./2020. („Narodne novine“ 92/14)

2 Uredba o tijelima u sustavima upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda, u vezi s ciljem „Ulaganje za rast i radna mjesta“ („Narodne novine“ 107/14, 23/15, 129/15, 15/2017)

3. Zakon o regionalnom razvoju Republike Hrvatske („Narodne novine“ 147/14)

4. Strategija regionalnog razvoja Republike Hrvatske za razdoblje do kraja 2020. godine („Narodne novine“ 75/17)

5. Strategija „Europa 2020“ (Brussels 3. 3. 2010. COM (2010) 2020 final)

6. Statut Zadarske županije („Službeni glasnik Zadarske županije“ 15/09, 7/10, 11/10, 4/12, 2/13, 14/13, 3/18).

Izvori za pripremu kandidata objavljeni u «Narodnim novinama» dostupni su na mrežnoj stranici <https://narodne-novine.nn.hr/>, izvor pod br. 5. dostupan je putem mrežne stranice <http://www.azoo.hr/images/razno/eu_hr.pdf> , izvor objavljen u „Službenom glasniku Zadarske županije“ dostupan je na linku dostupan je na linku <https://glasnik.zadarska-zupanija.hr/>

Prethodna provjera znanja i sposobnosti kandidata obuhvaća:

- pisano provjeru znanja iz područja navedenih u pravnim izvorima za pripremanje kandidata,

- pisanu provjeru znanja engleskog jezika,

- intervju.

Za svaki dio provjere, kandidatima se dodjeljuje broj bodova od 1 do 10, te maksimalan broj bodova koje kandidat može ostvariti na prethodnoj provjeri znanja i sposobnosti je 30 bodova.

Pisana provjera znanja sastoji se od ukupno 20 pitanja. Bodovanje pisanog testiranja vršit će se na način da broj točnih odgovora bude podijeljen sa 2, što zaokruženo na jednu decimalu daje broj bodova postignutih na pisanom testu. Maksimalan broj bodova koji kandidat može ostvariti na pisanom testu je 10 bodova.

Pisana provjera znanja engleskog jezika sastoji se od: prijevoda teksta s hrvatskog jezika na engleski jezik. Maksimalan broj bodova koji kandidat može ostvariti na provjeri znanja engleskog jezika je 10 bodova.

Smatra se da je kandidat položio pisani test ako je ostvario najmanje 50% bodova iz svakog dijela provjere znanja i sposobnosti kandidata na provedenom testiranju.

S kandidatom koji na pisanom testiranju ostvari najmanje 50% ukupnog mogućeg broja bodova, Povjerenstvo za provedbu oglasa provest će intervju.

Povjerenstvo kroz intervju s kandidatima utvrđuje interese, profesionalne ciljeve i motivaciju kandidata za rad na radnom mjestu za koje je podnio prijavu.

Intervju se boduje na način da svaki član Povjerenstva boduje kandidata, od 1 do 10, te se zbroj njihovih bodova dijeli s brojem članova Povjerenstva, i dobiveni iznos čini (prosjek) bodovne ocjene.

Maksimalan broj bodova koji kandidat može ostvariti na intervjuu je 10 bodova.

**IV. U nastavku donosimo još nekoliko informacija o oglasnom postupku:**

1. Molimo podnositelje u prijavi priložiti sve isprave naznačene u oglasu budući da manjak samo jedne isprave isključuje podnositelja iz statusa kandidata. Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do posljednjeg dana za podnošenje prijave na oglas.
2. Izvadak iz Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 4/18), a koji se odnosi na natječajni postupak, dostupan je na linku <https://zadarska-zupanija.hr/images/izvadak_iz_zakona_2018.pdf>.

Riječni i pojmovni skupovi u ovom dokumentu koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Ovaj dokument objavljen je na mrežnoj stranici Zadarske županije [www.zadarska-zupanija.hr](http://www.zadarska-zupanija.hr)

i na oglasnoj ploči Doma Županije dana 28. prosinca 2018. godine.

 **PROČELNIK**

 **v.r. Lovro Jurišić, mag. ing. el.**